Helvete under null

Helvete under null er en norsk roman, utgitt som bok nummer 26 i den 83 bind store serien om western-helten og US-marshalen Morgan Kane. Boka ble lansert i 1969, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 389 og kostet tre kroner og femti øre.

I Helvete under null er handlingen lagt til 1885-1886, og Kane er i slutten av tredveårene. I denne boka befinner han seg til en forandring i villmarka i grensetraktene mellom Canada og Nord-Dakota, der kulda biter og de minus 30 gradene byr på utfordringer. Som om det ikke er ille nok forsyner noen indianerne der med brennevin og overfaller både pelsjegere og indianere. I denne boka møter Kane en brutal virkelighet: Kulde, brann, brennevin, lemlestelse, skalperinger og bortføring av kvinne - med andre ord også klare lovbrudd han må rydde opp i. Samtidig må han redde den blonde, vakre Valerie Fremont. Kane dreper 19, inklusive skurken Tremaine Lawerne, chippwaen Grå Ulv og halvindianeren Charlie. Og ligger med den blonde, vakre.

Mottagelsen av boka 
Helvete under null kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. I 1969 merket imidlertid forlaget en økende etterspørsel, og da Kane-serien for alvor slo an i 1970 måtte Helvete under null de neste årene trykkes i stadig nye opplag... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Boka kom i Sverige i 1973 på B. Wahlströms Bokförlag som Flammande hat. 
I 1974 kom den i England på Corgi Books som Hell below zero, samme året i Danmark på Winther som Et iskoldt helvede. I 1975 kom den i Finland på Otava som Pakkashelvetti. Også Island fikk sin utgave: Helkuldi á norðurslóð.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Helvete under null i et dobbeltbind, i bok nr. 21, sammen med Coyoteros!. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Helvete under null i 2004 som bok 40 i bind 39–40. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2012 som bok nr. 41 i serien, en utgivelse som i 2014 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 41 i serien og det manglende utropstegnet er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 150–151.

Norske romaner
Morgan Kane
Bøker fra 1969